Urbo Vaarmann

**Urbo Vaarmann** (sündinud 6. jaanuaril 1977 Rakveres) on Eesti ettevõtja ja poliitik, kes oli XII Riigikogu liige (alates 31. oktoobrist 2013).

Ta on õppinud Kadrina Keskkoolis ja lõpetanud aastal 1996 Rakvere Ametikooli. Aastast 2006 on ta õppinud Tallinna Tehnikaülikoolis haldusjuhtimist.

## Äritegevus
Ta on töötanud AS Inest Market müügidirektorina ning Haridusportaal OÜ juhatuse liikmena (2006–2012). Ta on olnud ka Hobuseraud MTÜ juhatuse liige.

Vaarmann on Meedia Grupp OÜ (asutatud 2021.a) ja Ringfmraadio OÜ (2025.a) juhatuse liige (koos Andro Roosiga). Samuti TK Rong OÜ (2021.a.) juhatuse liige (koos Liudmila Vaarmanniga). Lisaks on ta Lõuna-Eesti Raadio OÜ (2025.a) üks omanikest.
 
## Kohtuasi
Vaarmann on kohtu all süüdistatuna pettuse teel soodustuse saamises, samuti pistise korduvas andmises. 27. märtsil 2014 võttis Riigikogu talt saadikupuutumatuse, et kohtumenetlust jätkata. 4. mail 2015 nõustus Vaarmann sõlmima kokkuleppe, mille kohaselt jääb ta süüdi pistise andmises ja soodustuskelmuses, saab kahe aasta ja kuue kuu pikkuse tingimisi karistuse ning kohustub tasuma riigile 30 000 eurot. Ühtlasi lubas ta astuda välja ka Keskerakonnast.

Süüdistuse kohaselt taotles Vaarmann ühele osaühingule 2010. aasta septembrist 2014. aasta maini põllumajanduse registrite ja informatsiooni ametist (PRIA) pettuse teel toetust Jõgevamaal asuva hoone rekonstrueerimiseks ja kinnistule välisrajatiste ehitamiseks. Pettus seisnes omafinantseeringu mittetasumises ja ehituskulude suuremana näitamises. PRIA määras OÜ-le toetuse 283 623,79 eurot, millest maksti välja 95 731,97 eurot. Ülejäänud toetuse väljamaksmine peatati pettusekahtluse tõttu. Lisaks süüdistati Vaarmanni tuttavale PRIA ametnikule pistise andmises selle eest, et too uuriks, mille tõttu toetuse teise osa väljamaksmine venib, ning võimalusel kiirendaks toetuse väljamaksmist. Vastutasuna võimaldas Vaarmann ametnikule sünnipäevapeo korraldamise PRIA-lt saadud vahenditest renoveeritud hoonetes ning Vaarmanni lähedase korraldatava ürituse reklaami meediaväljaandes.

## Poliitiline tegevus

Urbo Vaarmann oli Eesti Keskerakonna liige 13. juunist 2000. aastast kuni aprilli lõpuni 2015.
* 2009. aasta kohaliku omavalitsuse volikogu valimistel kandideeris Vaarmann Eesti Keskerakonna nimekirjas Tartu Linnavolikokku ning osutus 563 häälega valituks. Vaarmann sai häälte arvult Keskerakonna Tartu linna valimisnimekirjas kolmanda tulemuse. 
* Tartu Linnavolikogus asus Vaarmann tööle linnavarakomisjoni esimehena ning arengu- ja planeerimiskomisjoni liikmena.
* 2011. aasta Riigikogu valimistel kandideeris Vaarmann Riigikokku Eesti Keskerakonna nimekirjas Tartu linna valimispiirkonnas ja kogus 1745 häält, kuid ei osutunud valituks. Häälte arvult oli see Keskerakonna Tartu linna valimisnimekirjas teine tulemus. 
* 2013. aasta kohaliku omavalitsuse volikogu valimiste järel moodustasid Tartu linna juhtimiseks koalitsiooni Reformierakond, Keskerakond ja Sotsiaaldemokraatlik Erakond. Seoses uue koalitsiooni tekkimisega loobus Aadu Must oma Riigikogu mandaadist, et asuda tööle Tartu Linnavolikogu esimehena. Urbo Vaarmannist sai alates 31. oktoobrist 2013 Aadu Musta asendusliige XII Riigikogus.
* Riigikogus asus Vaarmann tööle haridus- ja kultuurikomisjoni liikmena.
* 2015. aasta Riigikogu valimistel kandideeris ta valimisringkonnas nr 9 (Jõgeva ja Tartu maakond), sai 431 häält ning valituks ei osutunud.
* 2025. aasta kohaliku omavalitsuse volikogude valimistel kandideeris Vaarmann Narva linnas valmisliidu Plaan B Narva Linna Pulss nimekirjas, kogus 779 häält ning osutus valituks Narva linnavolikogusse. Ta on linnamajanduskomisjoni liige.
 
## Isiklikku
Urbo Vaarmann on abielus Ljudmila Vaarmanniga, neil on poeg Gabriel-Entoni (2000) ja tütar Enni (1998). 

## Artikleid
* Urbo Vaarmann: Tapa mässu järeldused Postimees, 6. veebruar 2014.
* Urbo Vaarmann: erikoolide probleemid vajavad parlamendis lahkamist Tallinna Televisioon, 24. jaanuar 2014.
* Urbo Vaarmann: värske saadiku muljeid riigikogust Tartu Ekspress, 5. detsember 2013.
* Urbo Vaarmann: mida arvaksid reklaamieksperdid siis, kui tutvustaksime Eestit soomlastele baaris joriseva purjus põdraga? Delfi, 3. november 2013.

## Viited

## Välislingid
* Tartu linnavolinik sattus kõrtsikaklusse? Õhtuleht, 23. aprill 2010
* Tederi seisukoht Vaarmanni osas tekitab riigikogu juhatuses küsimusi, 7. november 2013
* Kohtu hinnangul tuleb lahendada Vaarmanni saadikupuutumatuse küsimus, 4. veebruar 2014
* Riigikohus: kehtiv kriminaalmenetluse kord ei riku riigikogu liikme puutumatust, ERR, 17. veebruar 2014
* Riigi peaprokurör taotleb Toobalilt, Laasilt ja Vaarmannilt saadikukaitse äravõtmist, ERR, 26. veebruar 2014
* Teder tegi riigikogule ettepaneku Toobalilt, Laasilt ja Vaarmannilt saadikukaitse ära võtta, ERR, 20. märts 2014
* Kohus võtab Urbo Vaarmanni puudutavas kriminaalasjas aja maha, Tartu Postimees, 3. november 2014
* Urbo Vaarmanni kohtuistung lükkus taas edasi, Tartu Postimees, 20. aprill 2015
* Karistuslepe näeb Vaarmannile ette tingimisi vanglakaristuse, ERR, 4. mai 2015
* "Pealtnägija": ehitajate sõnul pettis Vaarmann PRIA kõrval ka neid video ERR, 15. november 2017